La IV edició de Cata-rosa torna a acostar a la joventut de Catarroja a la platja
30 jun 2023

L'Ajuntament de Catarroja, a través de la Regidoria de Joventut, repetirà l'experiència de Cata-rosa, l'autobús públic i gratuït que per quart any consecutiu acostarà preferentment la joventut del poble a la platja, encara que estarà obert a tota la població. Enguany, en la seua quarta edició, continuarà amb parada a Benetússer, que ja va formar part d’aquesta iniciativa l’any 2021.

Així doncs, durant els dimecres i diumenges del mes de juliol (llevat del dia 2) a partir del dia 5, la població més jove de Catarroja i Benetússer podrà comptar amb un transport segur i gratuït que la portarà a la platja de la Malva-rosa. L'autobús partirà de Catarroja a les 9.45 del matí i tindrà dues opcions per a la tornada, o bé a les 14.00 hores o a les 18.30 hores per als qui decidisquen allargar la jornada de platja.

Les persones interessades en l'activitat hauran d'inscriure's prèviament en la pàgina web de l'Ajuntament de Catarroja. En aquest espai estarà habilitat un formulari de contacte en què podran inscriure's seleccionant el seu nom i la jornada en la qual volen fer el viatge a la platja.

“Aquest servei, que va nàixer com una alternativa per a la joventut en temps de pandèmia, s’ha configurat ja com un habitual en el calendari de Catarroja i de la nostra veïna Benetússer, oferint alternatives d’oci saludable com és una jornada a la platja”, explica Lorena Silvent, alcaldessa de Catarroja.